kardosdrur/scandi-wiki huggingface dataset:
Carl Popp-Madsen

Carl Frants Popp-Madsen (2. oktober 1900 på Frederiksberg – 1. juni 1973 i Gentofte) var en dansk jurist og nazisympatisør.

Karriere 
Popp-Madsen var søn af handelsrejsende Peter Frants Johan Madsen og Christine Josephine Pedersen. Han
blev student 1919 fra Metropolitanskolen og cand.jur. 1925 med udmærkelse og blev i 1933 dr.jur. på disputatsen Bod. Bidrag til Læren om Retshaandhævelsens Midler. 1927-28 var han på studieophold i England, 1930 i Belgien og Frankrig.

Popp-Madsen var en populær manuduktør 1925-39, blev lektor i retsvidenskab ved Københavns Universitet 1936, hvilket han var til 1937 og igen fra 1939. Dette år blev han ekspeditionssekretær i Justitsministeriet og samme år tilbudt embedet som byretsdommer. Han betakkede sig dog; angiveligt med bemærkningen om at "man spænder da ikke en hvid elefant for en trækvogn".

1935 blev han konstitueret dommer i Østre Landsret, men fik ikke fast ansættelse. 1944 forlod han stillingen som lektor.

Nazisympatisør 
Popp-Madsen nærede nationalsocialistiske anskuelser og virkede bl.a. som leder af Schalburgkorpsets efterretningstjeneste. Han blev også medlem af Akademie für Deutsches Recht. Carl Popp-Madsen lod sig udpege som præsidiemedlem af C.F. von Schalburg's Mindefond, som blev stiftet efter Christian Frederik von Schalburgs død i 1942 af hans enke, Helga Schalburg, og det danske naziparti DNSAP. Mindefonden blev tvangsopløst efter besættelsen i 1945.

Han blev arresteret i maj 1945 og suspenderet fra sit sekretærembede den 29. maj. 1. juli 1946 blev Popp-Madsen ved Københavns Byret idømt 14 års fængsel, hvilken dom blev nedsat til 10 års fængsel den 15. februar 1947 ved Østre Landsret. Han blev endelig dømt ved Højesteret 11. september 1947 til 12 års fængsel samt fortabelse af borgerlige rettigheder, først og fremmest for sin involvering i Schalburgkorpset. Popp-Madsen blev benådet af justitsministeren to år senere og drev efterfølgende juridisk virksomhed. Han blev slettet fra Kraks Blå Bog efter befrielsen.

Popp-Madsen ægtede 14. oktober 1929 i Asminderød Kirke Alfa Marie Larsen (10. juni 1904 i Esbønderup Kirke i Esrom), datter af gårdejer Niels Peter Larsen og Anna Petrea Pedersen.

Han er begravet på Garnisons Kirkegård. Der findes en buste af Holger Wederkinch udstillet 1938 samt fotografier.

Kilder 
 Danske Jurister 1736-1936.

Nazister fra Danmark
Ansatte ved Københavns Universitet
Jurister fra Danmark
Dømte i Danmark i retsopgøret efter 2. verdenskrig
Danskere i 1900-tallet
Personer i Dansk Biografisk Leksikon
Personer i Kraks Blå Bog (afdøde)
Personer fra Frederiksberg
Studenter fra Metropolitanskolen
Braun

Braun AG er en tysk virksomhed, som er verdens førende inden for produktion af barbermaskiner. Virksomheden blev grundlagt i 1921 af maskiningeniøren Max Braun i Frankfurt am Main. Fra 1984 til 2005 var Braun ejet af Gillette, som købte aktiemajoriteten i 1967. Braun ejes nu fuldstændigt af Procter & Gamble, som købte Gillette i 2005.

Eksterne henvisninger 

Etableret i 1921
Elektronikvirksomheder fra Tyskland
Procter & Gamble
J.P. Schmidt jun.

J.P. Schmidt jun. A/S var en dansk cigar- og tobaksfabrik, der var blandt Danmarks ældste.

Købmand Hans Petersen Schmidt fik den 31. juli 1778 privilegium på at drive tobaksfabrik i Flensborg. Oprindeligt blev der produceret snus, skrå og tobak og nogle år senere også cigarer. Den fortsattes af sønnen, kancelliråd Jacob Petersen Schmidt, efter hvem firmaet antog navnet J.P. Schmidt jun. I april 1865 anlagdes på grund af tabet af Flensborg i den 2. Slesvigske Krig, hvilket flyttede toldgrænsen, en filial i Fredericia. Denne blev snart hovedforretningen og blev ledet af Harald Schmidt, J.P. Schmidt jun.s brodersøn.

I 1899 blev virksomheden omdannet til et aktieselskab med aktiekapital på 200.000 kr. (vedtægter af 28. december 1898) med vicekonsul Johan Korch (1870-1933) som direktør, mens sagfører Bonnesen blev bestyrelsesformand. I 1928 udsendte firmaet en mindeplatte på Den kongelige Porcelainsfabrik designet af Oluf Jensen.

Firmaet fortsatte i Korch-familiens eje, og i 1934 overtog konsul Poul Korch (1902-1979) posten som adm. direktør og formand i bestyrelsen.

Da fabrikken den 31. juli 1978 fejrede sit 200 års jubileum med en fest i Erritsøhallen, var nedturen for cigarindustrien allerede godt i gang. Derfor valgte ejerne (siden 1970), brødrene Ole J. (født 1932) og konsul Erling H.C. Korch (født 1934), at tage imod et gunstigt købstilbud fra Skandinavisk Tobakskompagni, og 27. august 1982 rulledes den sidste cigar. Fabrikkens førende mærker blev dog videreført af Skandinavisk Tobakskompagni i nogle år, men blev ikke længere fremstillet i Fredericia. Der var 230 arbejdere beskæftiget op til lukningen, og senere på året lukkede fabrikken for bestandig. Bygningerne ved Landsoldaten i klassicistisk stil blev overtaget af Fredericia Kommune og ombygget til plejehjem og ældreboliger.

Lille Aroma, Manne og Manne Corona var nogle af fabrikkens kendteste mærker.

Fabrikken havde adresse Kirkestræde 1-3 i Fredericia.

Adressen er for nuværende, 2015, Ved Landsoldaten 1-3 i Fredericia under navnet I.P. Schmids Gård.

Den senere statsminister Thorvald Stauning arbejdede på fabrikken i årene 1891-93.

Eksterne henvisninger og kilder

Henvisninger 
 Danmarks ældste forretninger 1100-1911, Kraks Forlag 1950
 Theodor Green, Danske Fonds og Aktier 1899, København: Ludvig Jørgensens Bogtrykkeri 1899, s. 353. Tilgængelig hos Google Books
 Reportage i Illustreret Tidende fra 120-årsjubilæet i 1898
 Omtale hos Fredericiashistorie.dk

Tobaksvirksomheder i Danmark
Virksomheder i Fredericia
Danske virksomheder etableret i 1778
Ophørt i 1982
Laura Bicāne

Laura Bicāne (18. juni 1990 i Daugavpils i Lettiske SSR) er en lettisk sangerinde og komponist.
Laura Bicāne skriver sange på lettisk, letgallisk, engelsk, tysk og fransk.

Laura Bicāne tog sin studentereksamen på Špoģi gymnasium i 2009, og hun studerede også på Špoģi musik- og kunstskole indtil 2004, hvor hun deltog i harmonikaklassen. For øjeblikket studerer hun på Daugavpils Universitet sideløbende med Daugavpils Musikgymnasium.

Hun har deltaget i forskellige letgalliske musikbegivenheder og musikfestivaller i Letland fx "Upītes Uobeļduorzs", "LA-LA-DRA" og "Made in Latgola". Laura Bicāne har også givet koncerter i Tyskland og Frankrig, og deltog også i det tyske musikprogram Fehmarn sucht den Inselstar (Femern søger østjernen), hvor hun deltog i 2. plads kategorien Live Act i 2010.

Bicānes sang Freakin' Out skal deltage i en af de lettiske semifinaler til det lettiske melodigrandprix 2012.

Eksterne henvisninger 
 Interview med Laura (på lettisk)

Personer fra Daugavpils
Sangere fra Letland
K.A. Ludvigsen

Knud Andersen Ludvigsen (5. april 1866 i Svendborg – ?) var en dansk arkitekt med tegnestue i København.

Ludvigsen var søn af murermester Mathias Peter Ludvigsen og Mette Kirstine Andersen.

K.A. Ludvigsen var elev af Kunstakademiets Arkitektskole og har bl.a. tegnet bygninger for Nordisk Kaffe-Kompagni (ombygget) og vandt i 1903 sammen med Julius Hansen en arkitektkonkurrence om Aarhus Ting- og Arresthus, der stod færdigt i 1906 på Vester Allé 10 med dekorationer af Karl Hansen Reistrup.

Tinghuset

Referencer 

Arkitekter fra Danmark
Nationalromantiske arkitekter
Personer fra Svendborg
Danskere i 1800-tallet
Danskere i 1900-tallet
Henrik Himmerich Grotum

Henrik Himmerich Grotum (1. august 1685 – 19. november 1768) var borgmester i Aalborg.

Han var søn af overkøbmand i Aalborg Jens Nielsen Himmerich, men antog sin moders stedfaders slægtnavn, blev student fra Aalborg Katedralskole 1703 og tog teologisk eksamen 1705; studerede derefter jurisprudens og blev 1715 viceborgmester, 1728 borgmester og 1730 øverste borgmester i Aalborg, 1736 kancelliråd, 1755 justitsråd. 1737-55 ejede han Havbrogård i Års Herred, og 1745 købte han Klitgård. Han gjorde sig fortjent af Aalborg by ved at stifte en dansk skole, til hvilken han gav en gård i byen. Han døde 19. november 1768 og rostes da af samtiden som en kundskabsrig, arbejdsom, dygtig og uegennyttig embedsmand; men da hans bo blev gjort op, viste det sig, at der af de kirker, skole- og fattigvæsen tilhørende kapitaler, som han havde bestyret, manglede 2624 rigsdaler, som boet ikke kunne udrede. Han var gift 1. gang (1713) med Inger Margrethe f. Weiersleff (død 1720) og 2. gang med Sidsel Hansdatter født Popp (død 1735) af en kendt aalborgsk købmandsslægt.

Kilder 
 V.A. Secher, "Henrik Himmerich Grotum", i: C.F. Bricka (red.), Dansk Biografisk Lexikon, København: Gyldendal 1887-1905.
 Tauber og Nielsen, Embeds- og Bestillingsmænd i Aalborg, s. 112 f.

Eksterne henvisninger 
 

Borgmestre i Aalborg
Ikke-folkevalgte borgmestre fra Danmark (før 1919)
Teologer fra Danmark
Godsejere fra Danmark
Danskere i 1700-tallet
Personer fra Aalborg
Personer i Dansk Biografisk Leksikon
Justitsråder fra Danmark
Studenter fra Aalborg Katedralskole
Christian Carl Magnussen

Christian Carl Magnussen (31. august 1821 i Bredsted – 18. juli 1896 i Slesvig by) var en dansk maler. Han var fader til til billedhuggeren Harro Magnussen.

Magnussen besøgte Kunstakademiet i København i årene 1839-1845, hvor han var elev af den klassicistiske billedhugger Herman Wilhelm Bissen. Han kaldte sig dengang for historiemaler. Efter et studieophold i Paris og Rom 1846-1848 tilbragte Magnussen flere år som portrætmaler i Hamborg. 1875 flyttede han til Slesvig, hvor han åbnede en billedskærerskole og restaurerede en række sakrale udskæringer i slesvigske og nordtyske kirker. I 1894 solgte han en stor samling af ældre møbler og kirkeinventar fra sit slesvigske hjemstavn til hertug Ernst August af Cumberland. Senere donerede han samlingen til det danske kongehus, som siden overlod den til Kunstindustrimuseet. I 1974 udlåntes mesteparten af samlingen til museet på Sønderborg Slot .

Referencer 

 

Malere fra Danmark
Malere fra Tyskland
Personer fra Nordfrisland
Danskere i 1800-tallet
Tyskere i 1800-tallet
Portrætmalere
Gunnar Andreasen (bokser)

Niels Henry Gunnar Andreasen (31. marts 1914 i Faxe – 4. februar 1996 i København) var en dansk bokser, som deltog under Sommer-OL 1936. Han boksede for Valby IK i København.

I 1936 blev han elimineret i anden runde i vægtklassen mellemvægt under Boksning under Sommer-OL 1936 efter at han tabte en kamp mod Tin Dekkers.

Eksterne henvisninger 
 

Mandlige boksere fra Danmark
Olympiske boksere fra Danmark
Personer fra Faxe
Boksere ved sommer-OL 1936
Deltagere for Danmark ved sommer-OL 1936
Peder Grib

Peder Grib (født 18. maj 1681, død 17. marts 1757 på Færgegården ved Snoghøj) var en dansk søofficer.

Han var først ansat i månedstjenesten, men blev 1710 fast sekondløjtnant og året efter premierløjtnant. Som sådan udmærkede han sig 1712 mod de svenske ved en transport til Malmø og fik til belønning kommandoen over  fregatten Hvide Falk, med hvilken han sejlede i Østersøen; 1714 førte han det armerede skib Concordia, der gjorde tjeneste ved Wismar i Christian Carl Gabels eskadre. Året efter gjorde han i admiral Peter Rabens flåde tjeneste med samme skib som "brander". I de nærmeste år herefter viste han sig som en af Tordenskiolds tapreste krigskammerater. 1716 var han chef for galioten Vindhunden på konvoj til Norge, men fik derefter stykprammen Noæ Ark under sin kommando; med denne udmærkede han sig glimrende, da Tordenskiold 8. juli ødelagde den svenske transport i Dynekilen; til belønning forfremmedes han til kaptajnløjtnant. 1717 førte han atter Noæ Ark, opsnappede først et værdifuldt fjendtligt skib, deltog derpå 14. maj i Tordenskiolds angreb på Gøteborg og senere i angrebet på Strømstad, men såredes her, idet han mistede sin højre arm. Til belønning for disse bedrifter forfremmedes han til kaptajn. Efter sin helbredelse lå han længe i stridigheder med Tordenskiold om delingen af prisepengene for det opbragte handelsskib.

1720 degraderedes han for underslæb med materialier og blev siden ved krigsret dømt fra sin charge for at have ladet sig bestikke til at løsgive 2 fanger, men fik dog tilbud om at forblive i tjenesten som kaptajnløjtnant; dette afslog han, tog i december 1720 sin afsked og gik i russisk tjeneste, hvor han i tidsrummet til 1724 tjente sig op til kaptajn af 1. rang og chef for linjeskibet Astrakhan. Sandsynligvis er han her kommet i strid med den til Rusland udvandrede admiral Daniel Jacob Wilster; atter forlod han nu sin stilling og vendte tilbage til Danmark, hvor han en tid lang førte skib for det ostindiske handelsselskab. 2 år senere (1726) indgav han ansøgning om beskæftigelse til kongen; han blev herved understøttet af admiral Raben, der anbefalede ham til posten som kommandant på Trekroner, men Admiralitetet afslog begæringen. Af kongen erholdt han senere (1742) Færgegården ved Snoghøj, som forblev i hans families besiddelse i næsten 100 år. Her døde Grib 17. marts 1757 og begravedes i Erritsø Kirke, hvor hans epitafium findes.

Kilder 
 
 Personalhistorisk Tidsskrift, I, 155; 2. række II, 295.

Søofficerer fra Danmark
Danskere i fremmed militær tjeneste
Personer i Den Store Nordiske Krig fra Danmark-Norge
Danskere i 1700-tallet
Barnes Wallis

Barnes Neville Wallis (født 26. september 1887, død 30. oktober 1979) var en engelsk videnskabsmand, ingeniør og opfinder. Han er bedst kendt for at have opfundet bomben, der slår smut, hvilket blev udnyttet af Royal Air Force i operation Chastise under angreb på tyske våbenfabrikker i maj 1943.

Eksterne henvisninger 

Ingeniører fra Storbritannien
Opfindere fra Storbritannien
Personer tildelt Commander of the Order of the British Empire
Modtagere af Royal Medal
Niels Griis

Niels Griis (4. juni 1672 i Sigdals Præstegård i Norge – 26. november 1746 i Haag) var en dansk diplomat.

Hans fader, Niels Nielsen Griis (død 1704), var præst her, moderen hed Boel Hansdatter (død før 1686). Om Griis' ungdom vides intet andet sikkert, end at han 1688 blev indskrevet som student ved Københavns Universitet, og at han studerede teologi her. Det blev dog ikke på den teologiske bane, at han kom til at gøre sig bekendt. 1704 blev han sendt som legationssekretær til Bryssel, i hvilken stilling han dog skulle stå i en slags afhængighed af den danske gesandt i Haag. Med en kort afbrydelse var han her indtil 1713, og få år efter sendtes han som resident til Haag, hvor han ankom 31. december 1717, og hvor han siden virkede uafbrudt som diplomat indtil sin død, 26. november 1746. I december 1731 opnåede han den højere diplomatiske stilling som envoyé og blev omtrent samtidig (1730) etatsråd. 1742 fik han Dannebrogordenen.

Skønt Hollands magtstilling i Europa var betydelig ringere, end den havde været i det 17. århundrede, havde Griis dog adskillige temmelig brydsomme forhandlinger med hollænderne om handels- og skibsfartssager. Han vandt regeringens anerkendelse for sin holdning under disse; og samtidig havde han stedse et godt navn i Haag. Terkel Klevenfeldt, der besøgte ham i året 1742, skildrer ham som "en meget lærd Mand, stedse élevé og fuld af esprit". Han levede ugift og stille, stærkt optaget af boglige interesser, og samlede et fortrinligt bibliotek, som han testamenterede til Sorø Akademi. Hans Gram var hans gode ven, og de stod i stadig brevveksling med hinanden. Det Griisske Stipendium ved Københavns Universitet er stiftet af ham.

Han døde ugift.

Kilder 

 
 Norsk Historisk Tidsskrift, 2. række, VI.
Gesandter fra Danmark
Bogsamlere fra Danmark
Filantroper fra Danmark
Legatstiftere fra Danmark
Teologer fra Danmark
Danskere i 1600-tallet
Danskere i 1700-tallet
Riddere af Dannebrog (1671-1808)
Strandfrisisk

Strandfrisisk er en uddød nordfrisisk dialekt, der blev talt på den i 1634 sunkne ø Strand. Dialekten taltes endnu i 1700-tallet på Pelvorm. Flygtninge fra den sunkne ø bragte dialekten til Vyk på Før, hvor den holdt sig til 1900-tallet. 

Strandfrisisk regnedes sammen med halligfrisisk til gruppen af nordfrisiske fastlandsdialekter (Forskel mellem ø- og fastlandsdialekter skyldes de to frisiske indvandringsbølger til Sydslesvigs vestkyst). Den strandfrisiske dialekt er bl.a. bevaret i en oversættelse af Luthers lille Katekismus fra tidsrummet før stormfloden 1634 og fra de to folkesange Yn Miren-Söngh (≈ En morgensang) og Yn Een-Söngh (≈ En aftensang), som blev optegnet af den nordfrisiske historieskriver Anton Heimreich.

Litteratur
 Walther Ziesemer: Nordfriesischer Katechismus in Strander und Föhringer Mundart, i: Niederdeutsches Jahrbuch 48 (1922). sider 53–74

Strand (ø)
Frisiske dialekter
Peter Loft

Peter Sam Loft (født 7. juli 1957 på Frederiksberg) var fra 1993 departementschef i Skatteministeriet. Den 21. marts 2012 blev Peter Loft fritaget fra tjeneste af skatteminister Thor Möger Pedersen (SF), som en udløber af en skattesag angående statsminister Helle Thorning-Schmidt.

Baggrund 
Peter Sam Loft er født den 7. juli 1957 som søn af departementschef Per Loft (død 2012) og hustru fhv. vicedirektør Tut Loft (død 2017). Faren var i en længere årrække departementschef, og moren var blandt andet afdelingschef i Sikringsstyrelsen og direktør i Arbejdskadesstyrelsen.

Han blev uddannet cand.jur. i 1980 ved Københavns Universitet og er adjungeret professor ved Copenhagen Business School. Han blev første gang gift (7. september 1985) med sygeplejerske Marianne Sandvik (født 21. januar 1964 i Roskilde). Han er nu gift med cand.jur. Pia Loft (født Berg 5. april 1968).

Peter Loft sidder i Dansk Selskab for Virksomhedsledelses VL-gruppe 48.

Embedsmandskarriere 
Samme år, som han blev uddannet jurist, blev han ansat i Skatteministeriets departement. Han blev siden ministersekretær i Skatteministeriets departement 1988, kontorchef 1990 og afdelingschef 1992. Han blev i 1993 udnævnt som departmentschef i samme departement. Han er en af de længst siddende departementschefer og blev Kommandør af Dannebrogordenen 1. januar 2007.

Den 21. marts 2012 blev Peter Loft fritaget fra tjeneste af skatteminister Thor Möger Pedersen (SF), som en udløber af en skattesag angående statsminister Helle Thorning-Schmidt. 

Peter Loft tiltrådte 13. marts 2017 en stilling som kommunaldirektør i Bornholms Regionskommune. I oktober 2018 blev han fritaget for tjeneste. Den officielle begrundelse i den dertilhørende pressemeddelse var, at "Økonomi-, Erhvervs- og Planudvalget ønsker en anden profil til den fremadrettede ledelse af Bornholms Regionskommune".

Politisk karriere 
Den 4. februar 2021 meldte Peter Loft ud, at han agtede at stille op til Kommunalvalget i Gentofte Kommune, samt til Folketinget, for Liberal Alliance ved de førstkommende valg.

Kilder 
 Kraks Blå Bog

Jurister fra Danmark
Departementschefer i Skatteministeriet
Personer i Kraks Blå Bog
Personer fra Frederiksberg
Kommandører af Dannebrog
Skattefolk fra Danmark
Blankenberge

Blankenberge er en by og en kommune i Vestflandern i Belgien. Kommunen består ud over byen af samme navn også af landsbyen Uitkerke. Blankenberge havde pr. 1. januar 2014 19.879 indbyggere fordelt på et areal på 17,41 km², hvilket giver en befolkningstæthed på 1140 pr. km².

Blankenberge ligger ved kysten og er i lighed med de fleste andre kystbyer i Flandern en badeby af stor national og til en vis grad også international betydning. Der er en fin sandstrand samt ret usædvanligt for landet en 350 m lang mole, der blev opført i 1933.

Eksterne henvisninger 

 Officiel hjemmeside   (også på ,  og )

Byer i Belgien
Novotjerkassk

Novotjerkassk (, ) er en by i Rostov oblast i Sydlige føderale distrikt i Den Russiske Føderation. Byen ligger omkring 45 km nordøst for Rostov ved Don og har  indbyggere.

Geografi 

Den centrale del af byen ligger på en bakke, omgivet af floder Aksaj og Tuzlov, der udmunder i Aksaj. Tuzlov deler byen i to dele. Byens undergrund er sandsten, skifer, kalksten, med grotter.

Novotjerkassk ligger ved jernbanen Moskva-Rostov ved Don-Sotji og ved motorvejen  fra Moskva til Novorossijsk. Novotjerkassk geografiske beliggenhed er fordelagtig, nær ved de største industrielle og kommercielle centre i oblasten: Rostov ved Don 45 km, Sjakhty 33 km, Aksaj 27 km, Novosjakhtinsk 50 km og Batajsk 58 km.

Klima 

Novotjerkassk har tempereret fastlandsklima. Vintrene er karakteriseret ved høj luftfugtighed kombineret med stærk vind og ustabile temperaturer, gennemsnitligt -5 °C, i januar kan temperatuen falde til -30 °C, eller stige til +18 °C. Somrene er kendetegnet ved varmt og tørt vejr, især i juli og august, hvor temperaturen er 1-2 °C højere end ved Sortehavets kyst. Den højeste temperatur er typisk i juli og begyndelsen af august, i løbet af dagen kan den til tider overstige +40 °C. Den gennemsnitlige årlige nedbør er 616 mm.

Historie 
Novotjerkassk var tidligere hovedby for Don-kosakkernes område. Byen blev grundlagt i 1805 af Matvej Platov, som administrativt centrum for Don Vojsko oblast, da indbyggerne i Tjerkassk stanitsa blev nødt til at forlade sine hjem ved bredden af Don på grund af de hyppige oversvømmelser. 

Under den russiske borgerkrig var Novotjerkassk centrum for Don-armeens kontrarevolutionære styrker under kommando af Aleksej Kaledin. Den Røde Hær lykkedes 7. januar 1920 rense byen for de hvide styrker.

Under 2. verdenskrig var Novotjerkassk okkuperet af den nazi-tyske armé fra 24. juli 1942 til 13. februar 1943. 

I 1962 blev et lokalt madoprør slået ned af KGB/ Den Røde Hær  på Khrusjtjovs ordre i det, der er blevet kendt som Novotjerkassk-oprøret.

I 1993 blev Novotjerkassk udråbt som verdens hovedstad for kosakker.

Befolkningsudvikling 

Note: siden 1897 Data fra folketællinger

Økonomi og erhvervsliv 

Novotjerkassk har en stor industrisektor, med blandt andet Ruslands største lokomotivfabrik, med 9900 ansatte, som producerer lokomotiver til jernbanene både i Rusland og andre tidligere sovjetrepublikker.

Seværdigheder 
Seværdighederne i Novotjerkassk er blandt andet Kristihimmelfarts Katedralen fra 1805, Kosakkernes Atamanpaladset, Historisk museum for Don-kosakkerne, og monumenter over Matvej Platov og Jermak Timofejevitj.

Galleri

Referencer

Eksterne henvisninger 

Officiel hjemmeside for Novotjerkassk 
Novocherkassk photos 
Om Novotjerkassk-oprøret 1. – 3. juni 1962 

Byer i Rostov oblast
Medgift

Medgift er et tilskud som en bruds forældre, i nogle samfund, forventes at yde brudeparret. Medgiften kan bestå af penge eller ting som parret kan få brug for i deres samliv.

I medgiftssamfund kan denne traditionsbetingede udgift volde store problemer for fattige forældre, som i værste fald ikke har råd til at få deres døtre gift.

I de tilfælde hvor det er brudgommens forældre der forventes at støtte parret materielt, kaldes fænomenet brudepris.

Ægteskab
Antropologi
Slægtskab
Tanche

Tanche og Tank er en eller flere dansk-norske slægter fra Haderslev.

Til slægten med navnet Tank hørte blandt andre norsk statsråd Carsten Tank og hans søn, til De forenede stater udvandrede missionær Otto Tank. 

Det påståes, at en slægt Tanch blev adlet af kejser Karl IV af Det tysk-romerske rige. Det er ukendt om Martin Tanche, tilhørte samme slægt. Han modtog i 1643 bekræftelse fra Christian IV til Danmark og Norge som dansk-norsk adel.

Navnet Tanche benyttes i Nord-Norge og Danmark. Den østlandske, norske slægt har navneformen Tank.

Literatur
 Dansk Biografisk Lexikon: Tancke, Martin Digitaliseret version hos Projekt Runeberg.
 Store norske leksikon: Carsten Tank, Carsten Tank – utdypning (NBL-artikkel)
 Store norske leksikon: Otto Tank, Otto Tank – utdypning (NBL-artikkel)
 Anders Thiset og P.L. Wittrup: Nyt dansk Adelslexikon, København 1904

 Killough, Mary K., Ph.D.: THE TANK FAMILY OF GREEN BAY, WISCONSIN (1850-1891) 

Slægter fra Danmark
Slægter fra Norge
Adelsslægter fra Danmark
Adelsslægter fra Norge